**Ж.БАЛАСАГЫН атындагы**

**КЫРГЫЗ УЛУТТУК УНИВЕРСИТЕТИ**

**КЫРГЫЗ РЕСПУБЛИКАСЫНЫН УЛУТТУК ИЛИМДЕР**

**АКАДЕМИЯСЫНЫН ТАРЫХ ЖАНА МАДАНИЙ**

**МУРАС ИНСТИТУТУ**

Диссертациялык кеңеш Д.07.13.015

Кол жазма укугунда

УДК:947.1:93\99(575.2)(043.3)

**АБДИЕВА ЖЫЛДЫЗКАН КАНАТБЕКОВНА**

**Кыргыздардын диний ишенимдеринин эволюциясы**

**(“Манас” эпосунун материалдарынын негизинде)**

07.00.07 - этнография, этнология жана антропология

Тарых илимдеринин кандидаты

окумуштуулук даражасын изденип алуу үчүн

жазылган диссертациянын

АВТОРЕФЕРАТЫ

**Бишкек – 2014**

**Диссертациялык иш Талас мамлекеттик университетинин тарых**

**кафедрасында аткарылды**

|  |  |
| --- | --- |
| **Илимий жетекчи:** | тарых илимдеринин доктору, профессор  **Каратаев Олжобай Кубатбекович** |
| **Расмий оппоненттер:** | тарых илимдеринин доктору, профессор  **Калыш Аманжол Боронбай уулу** |
|  | тарых илимдеринин кандидаты, доцент  **Алымкулова Сынару Кадыровна** |
| **Жетектөөчү мекеме:** | И.Арабаев атындагы Кыргыз мамлекеттик университетинин Кыргызстан тарыхы жана этнология кафедрасы  Дареги: 720044, Бишкек ш., И.Раззаков көчөсү № 51-а. |

Диссертация 2015-жылдын 24-январында саат 14.00до Ж.Баласагын атындагы Кыргыз Улуттук университетинин жана Кыргыз Республикасынын Улуттук илимдер академиясынын Тарых жана маданий мурас институтунун алдындагы тарых илимдеринин доктору (кандидаты) окумуштуулук даражасын ыйгаруу боюнча Д.07.13.015 диссертациялык кеңештин жыйынында корголот. Дареги: 720033, Бишкек шаары, Фрунзе көчөсү 547, 348-ауд.

Диссертация менен Кыргыз Республикасынын Улуттук илимдер академиясынын Борбордук илимий китепканасынан таанышууга болот. Дареги: 720071, Бишкек ш., Чүй проспектиси 265-а.

Автореферат 2014-жылдын «\_\_\_\_» \_\_\_\_\_\_\_\_\_\_\_\_\_\_\_\_\_\_\_\_ жөнөтүлдү.

Диссертациялык кеңештин

окумуштуу катчысы,

тарых илимдеринин доктору Ч.Ж.Турдалиева

**ИШТИН ЖАЛПЫ МҮНӨЗДӨМӨСҮ**

**Теманын актуалдуулугу.** “Манас” эпосуна ушул тапта мамлекеттик деңгээлде көнүл бөлүнүп, ага ар тараптуу илимий багытта камкордук көрүлүп жатат. “Манас” үчилтиги ж.б. кенже эпостор, элдик оозеки чыгармачылыктын башка үлгүлөрү кайрадан басылып, калк назарына сунуш этилүүдө. Жогорку окуу жайлардын окуу программаларына “Манастаануу” сабагынын киргизилиши, атайын “манас таануу” адистигине студенттерди кабыл алуу, эпоско түз байланышы бар эл аралык, республикалык денгээлдеги илимий конгресстердин, симпозиумдардын уюштурулушу мухиттей болгон эпостун кыргыз журтчулугу гана эмес, дүйнөлүк маанидеги нукура кенч экендигин ырастайт.

2014-ж. 15-апрелинде ЮНЕСКОнун материалдык эмес маданий мурасты коргоо боюнча Өкмөттөр аралык комитетинин чечими менен кыргыздын “Манас”, “Семетей”, “Сейтек” эпикалык үчилтиги адамзаттын материалдык эмес маданий мурастарынын атайын тизмесине киргизилиши кыргыз элинин өзүнүн байыркы руханий байлыгы жана дүйнө маданиятына кошкон салымы бар экендигин айгинеледи. Демек, “Манас” эпикалык үчилтиги жалпы адамзаттык баалуулукка, маданий мураска айланды. Бул саамалыктар “Манас” эпосун илимий жактан ар тараптуу иликтөөгө өбөлгө түзөрү шексиз.

“Манас” эпосу тарыхый-этнографиялык, философиялык, лингвисти-калык, географиялык, фольклордук ж.б. маалыматтарга өтө бай, маанилүү булак катары кызмат кылары илимге белгилүү. Мындан сырткары, эпос элдик илим-билимдердин, жазылбаган салттык мыйзамдардын (обычное права) казынасы катары кызмат кылат. Тарыхый-этнографиялык булак катары эпос кыргыздардын исламга чейинки диний ишенимдери (анимизм, тотемизм, фетишизм, шаманизм), каада-салттары, коомдук абалы, коомдогу социалдык алакалары, кыргыздар жашаган коомдун (мамлекеттин) экономикалык негизи, кыргыздардын уруулук курамы жана алардын жайгашуу ареалы, кыргыздардын тектеш, кошуна жашаган элдер, уруулар менен алакаларын изилдөөдө кызмат кылат. Ошону менен бирге, кыргыздардын башка элдер менен этногенетикалык жана этномаданий байланыштарын иликтөөдө, ономастикалык (топонимдер, этнонимдер, зоонимдер, антропонимдер, гидронимдер, оронимдер ж.б.) маалыматтарды иргеп алууда эпостун мааниси зор экендиги илимге маалым. Ириде, “Манас” эпикалык чыгармасынын маалыматтары кыргыздардын диний ишенимдеринин багыттарын иликтөө боюнча түгөнгүс кенч болуп кала берет. Эпостун бардык варианттарында кыргыздардын байыркы доорлордон кечээ жакынкы мезгилдерге чейинки диний ишенимдери, алардын кыргыздардын күндөлүк жашоо-тиричилиги, каада-салттары, социалдык алакалары, диний ишенимдердин коомго жана адам баласынын жашоосуна тийгизген таасири чагылдырылат.

“Манас” эпосу өзүнүн эволюциялык өнүгүүсүндө кыргыздардын байыркы доорлордон, болжолу, байыркы хунну, көк түрктөр, кыргыздардын енисей доору, уйгур мезгили, кара кытай чабуулу, монгол жана калмак доорлорун чагылдырат. Демек, кыргыздардын этностук тарыхын, эл болуп калыптануу процессинин өнүгүүсү, материалдык жана руханий маданиятынын үлгүлөрү эпостогу тарыхый катмарлардан даана байкалат. Элдин тарыхый эс-тутумунда сакталып келген кыргыз коому жана андагы социалдык алакалар, элдик илим-билимдердин өнүгүүсү, диний ишенимдер жана анын багыттары эпостун тарыхый өнүгүү эволюциясын, анын тарыхый катмарларынан кабар берери ырас. Бул пикирди соңку учурлардагы тилчи адистердин, географтардын, саясат таануучу жана философтордун эмгектеринен да байкоого болот.

Кыргыздар алтай үй бүлөсүндө сүйлөгөн элдердин ичинен эң байыркысы болору илимге белгилүү. Ириде, байыркы этностордон болгон кыргыздардын диний ишенимдери да адамзаттын байыркы диний-философиялык ишенимдерин өз кучагына камтыйт. Бул диний ишенимдер, анын багыттарын эпикалык чыгарманын дээрлик бардык эпизоддорунан кездештирүүгө болот. Арийне, “Манас” эпосундагы кыргыздардын диний ишенимдеринин чагылдырылышы боюнча атайын диссертациялык денгээлдеги иликтөөлөр тилекке каршы жарыкка чыга элек. Демек, бул пикирлер диссертациялык иштин жана андагы көтөрүлгөн маселелердин илимий актуалдуу экендигин ырастайт.

Маданияттын негизги бөлүгү болгон руханий маданиятты изилдөөдө дин жана диндин өнүгүшү маанилүү көрсөткүч экендиги маалым. Диний-философиялык түшүнүктөр адамзат турмушунун бардык тарабы менен тыгыз байланышта болуп келген. Англиялык тарыхчы Арнольд Тойнбинин айтуусу боюнча “диндер бардык эле маданияттын жана цивилизациянын негизги өзөгү, ал тургай негизги кыймылдаткыч күчү” [Религии мира. Том. V I. Часть I. - М., 2001, – С.12]. болуп саналат деген. Дин адамзат турмушундагы көөнөргүс байлыктарынын бири болуп саналат. Ал өз ичине нечендеген муундардын баалуу тажрыйбасын, акылгөйлүктүн терең туундуларын камтыйт. Мындай иликтөөнүн теориялык да, практикалык да мааниси өтө зор. Анткени бүгүнкү күндө социалдык-экономикалык көйгөйлөрдөн тышкары, улуттук идеологияны иштеп чыгуу, жаш муундарды тарбиялоо менен байланышкан көптөгөн проблемалар келип чыгууда.

**Теманын илимий программалар, изилдөө мекемелери аткарып жаткан иштери менен байланышы.** Диссертация кыргыз элинин маданий мурасын сактоого багытталган мамлекеттик программалардын алкагында аткарылган.

**Изилдөөнүн максаты**. “Манас” эпосунун материалдарынын негизинде кыргыз элинин диний ишенимдери жана алардын багыттарын (тотемизм, анимизм, фетишизм, шаманизм, пандемониум жана дүйнөлүк диндер) тарыхый-этнографиялык өңүттөн терең изилдеп, анын негизинде жыйналган бай маалыматтарды диссертациялык деңгээлде иликтөө болуп саналат.

**Изилдөөнүн милдеттери**. Диссертациялык иликтөөлөрдүн милдеттерине төмөндөгү илимий маселелерди чагылдыруу кирет:

* Эпостогу кыргыздардын байыркы доорлордон бери карай диний ишенимдери жана алардын коомдук жашоодогу ээлеген орду, мааниси, социалдык жактан тийгизген таасирин иликтөө;
* Диний ишенимдердин кыргыздардын чарбалык укладында (аңчылык, мал чарбачылык жана дыйканчылык менен байланышкан жан-жаныбарлардын курактык аталыштарында, жыл санактарынын жүргүзүлүшүндө ж.б.) тийгизген таасирин талдоо;
* Кыргыздардын диний ишенимдеринин негизинде тектеш, кошуна ж.б. элдер менен этногенетикалык, этномаданий алакаларын сыпаттоо;
* “Манас” эпосунда чагылдырылган Көк Теңирге, Умай энеге, Жер-Сууга (йер-суб) байланышкан ишенимдерди иликтөө;
* Кыргыздардын диний ишенимдерине дүйнөлүк диндердин тийгизген таасири жана алардын ордун талдоо;
* Эпостун ар бөлүгүндө өтө кенен чагылдырылган ислам дини жана анын кыргыз коомундагы орду, тийгизген таасирин талдоо.

**Изилдөөнүн илимий жаңычылдыгы.** Кыргыз этнография (этнология) илиминде оболку ирет “Манас” эпосунун материалдарынын негизинде кыргыздардын диний ишенимдери жана анын багыттары тарыхый-этнографиялык жактан системалуу жана комплекстүү түрдө иликтөөлөргө алынды. Изилдөөдө кыргыздардын диний ишенимдеринин эволюциясын тарыхый-этнографиялык өңүттө кароо менен катар эле негизги басым анын маңызын тарыхый-этнографиялык аспектиде ачып берүүгө багытталды, "Манас" эпосундагы диндин ар кыл формалары жана алардын тарыхый шарттардагы трансформацияланышы чагылдырылды. Жашоо-турмушундагы тарыхый окуялардын өнүгүшүнө карай элдин диний ишенимдери да улам өзгөрүп жаңыланып турган. Андыктан, кыргыздар ислам динин кабыл алганга чейинки диний ишенимдери кандай өзгөрүүлөргө дуушар болгону, кандай баскычтардан өткөнү илимий иште иликтөөгө алынды. Кыргыздардын диний-философиялык көз караштарынын өнүгүүсү же эволюциясы белгилүү манасчылар С.Орозбаковдун, С.Каралаевдин, Жүсүп Мамайдын айткан варианттарындагы маалыматтардын негизинде иргелип алынды.

**Иштин илимий-практикалык мааниси.** Диссертациянын илимий жыйынтыктары кыргыздардын этностук тарыхын, этномаданиятын окуп-үйрөнүүгө өбөлгө түзөт жана элибиздин көп кылымдык тарыхын, диний-философиялык түшүнүктөрүн, дүйнө тааным тажрыйбасын үйрөнүү үчүн зарыл. Диссертациянын материалдары кыргыз этнографиясы, кыргыз маданиятынын тарыхы боюнча жалпылама эмгектерди жазууда, мектеп окуучуларына арналып жазылчу “Адеп сабагы”, “Манастаануу” окуу китептерин, окуу куралдарын даярдоого, атайын же тандалма курстарды түзүүдө, массалык маалымат каражаттары аркылуу кыргыздардын дүйнө таанымындагы диний ишенимдерди жана ага байланышкан ырым-жырым жөрөлгөлөрүн туура кабылдатып, элдин улуттук казынасын таанытууга, кеңири пропагандалоого жана теориялык көмөк берет.

**Диссертациянын коргоого коюлуучу негизги жоболору:**

• Диний ишенимдер, диний ырым-жырымдар элдин салттуу мада-ниятынын ажырагыс бөлүгү болуп саналат;

• Диний ишенимдерде жана диний ырым-жырымдарда эмпирикалык илим-билим, дүйнө таануу, материалдык-руханий маданият, социалдык алакалар, элдик педагогика менен элдик медицина орун алган;

• Социалдаштыруу системасында адамдын өмүр, өлүм циклине тие-шелүү диний ишенимдердин, диний ырым-жырымдардын өзгөчө система-сы калыптанат жана алар социалдаштыруу процессинде чоң мааниге ээ;

• Кыргыздардын түрк-монгол тилдүү элдери менен болгон диний ишенимдериндеги байланыштар бул элдердин тарыхый, маданий жалпы-лыгын тастыктай алат. Кыргыздардын түрк-монгол элдери менен этномаданий жакындыктарын чагылдырган диний ишенимдер оозеки чыгармалардагы параллелдер жана тектеш элдердин диний ырым-жырымдарынын окшоштуктары, жалпылыктары аркылуу аныкталат.

• Изилденип жаткан иш учурдагы коомдук аң-сезимди калыптандырууда байыркы башаттарга кайрылуу менен кыргыз элинин улуттук калыптануусуна көмөк көрсөтүү.

• Муундар ортосундагы байланышты чыңдоодо жана этностук өзгөчөлүктү сактоодо диний ишенимдерге, ырым-жырымдарга маанилүү орун тиешелүү.

**Изилдөөчүнүн жеке салымы.** Диссертациялык иште 2007-2014-жылдар аралыгында С.Орозбаковдун, С.Каралаевдин, Жүсүп Мамайдын айтымындагы варианттарынын негизинде “Манас” эпосундагы кыргыздардын диний ишенимдеринин эволюциясы каралып, топтолгон этнографиялык талаа материалдары изилдөөгө алынды. Илимий изилдөөнүн жүрүшүндө кыргыз этнографиясында баалуу маалыматтарга талдоо жүргүзүлүп, ынанымдуу жыйынтыктар чыгарылды.

**Илимий изилдөөнүн апробацияланышы** Изилдөөгө алынып жаткан теманын теориялык, методологиялык жана практикалык тыянактары боюнча автор тарабынан эл аралык жана республикалык конференцияларда илимий баяндамалар жасалган.

**Изилдөөнүн натыйжаларынын жарык көрүшү**. Изилдөөнүн негизги жоболору жана тыянактары жергиликтүү жана чет элдик илимий басылмаларда жарык көрдү. Тема боюнча 5 басма табак көлөмүндө 9 макала жарыяланды. Жалпы жыйырма илимий макаласы жарык көргөн.

**Диссертациянын структурасы:** Диссертация киришүүдөн, үч баптан, 9 параграфтан, корутунду бөлүктөн, тиркемеден, глоссарийден информаторлордун жана пайдаланылган адабияттардын тизмесинен турат.

**ИШТИН НЕГИЗГИ МАЗМУНУ**

**Изилдөөнүн кириш сөзүндө** теманын актуалдуулугу, объектиси, предмети, максат, милдеттери, жаңычылдыгы, теориялык-практикалык мааниси, коргоого коюулуучу негизги жоболор, изденүүчүнүн жеке салымы, тарыхый булактык базасы, теманы илимий изилдөөнүн деңгээли берилди.

“Манас” эпосун тарыхый-этнографиялык булак катары иликтөө XIX кылымдын экинчи жарымынан башталган. Эпосто диндин тарыхый-маданий баалуулуктарын түз жана кыйыр мааниде анализдөөгө алган алгачкы тарыхчы окумуштуулар Ч.Ч.Валиханов, В.В.Радлов (СПб., 1885; М., 1989; Алма-Ата., 1961; М.,1986) эсептелет.

Совет мезгилинде “Манас” эпосун кыргыз элинен чыккан алгачкы этнографтарынын бири Белек Солтоноев изилдей баштаган. Б. Солтоноев эмгегинде кыргыз элинин руханий маданиятынын ар түрдүү багыттарын (дин, элдик билимдер, оюндар ж.б.) белгилеген. Ар бир маалыматында ал “Манас” эпосунун материалдарына таянган (Ф., 1993).

Совет мезгилинде кыргыздар жөнүндө атайын илимий очерк жазган алгачкы окумуштуу В.В. Бартольд болгон. В.В. Бартольд кыргыздардын руханий маданиятынын санжыраларына, легендаларына кайрылып, кыргыз тарыхын комплекстүү чагылдырган. Кыргыздар жөнүндөгү эмгектеринде “Манас” эпосунда кыргыздардын салттуу ислам менен үстүртөн тааныш болгондугун белгилеген (М., 1963; М.,1963. – Соч. Т.1.; Б., 1997).

Тарыхчы-этнограф, археолог окумуштуулар С.М. Абрамзон (М.,1977; М., 1972; Б., 1999; Ф., 1990; Л., 1971; Ф., 1946; М.-Л., 1949), А.Н. Бернштам (Ф., 1968; Ф., 1955; Ф., 1956; Б., 1998), Б.Дж. Джамгерчинов (Ф., 1944) алгачкылардан болуп “Манас” эпосун изилдөөдө XX кылымдын 40-жж. фольклористтер менен тыгыз байланышта иш башташкан. Көрүнүктүү советтик археолог жана тарыхчы А.Н. Бернштам “Манас” эпосуна тарыхый булак катары көңүл буруп караган. С.М. Абрамзон кыргыз элинин этнографиясын анын ичинде маданиятын изилдөөдө өмүрүнүн акырына чейин көптөгөн эмгектерин жараткан. “С.М. Абрамзон “Манас” эпосуна этнографиялык анализ берүүнүн пионери”, деп белгилейт тарыхчы окумуштуу И.Б. Молдобаев.

Совет мезгилинин соңку жылдарында кыргыз элинин руханий маданиятынын маанилүү аспектилерин тарыхый-этнографиялык планда изилдөөдө “Манас” эпосунун материалдары тарыхчы окумуштуулар И.Б. Молдобаевдин (Б.,1995; Б., 1991; Абакан.,1988; Ф., 1985; Ф., 1989), Б.С. Чыныбаевдин (Казань., 1991), Т.Д. Баялиеванын (Ф., 1972; Ф., 1981), Ө. Караевдин (Ф., 1983; Ф., 1968; Б., 1994), К. Айдаркуловдун (Б., 1992), жана башка тарыхчы, философ, филолог окумуштуулардын илимий эмгектеринде, макалаларында чагылдырылат.

“Манас” эпосундагы кыргыз элинин дүйнөтаанымын, диний көз караштарынын өнүгүшүн философ окумуштуулар Б. Аманалиев (Ф., 1963), Ш. Акмолдоева (Б., 1998; Б., 2003), C.Иманалиев (Б., 2014) ж.б. изилдешкен.

Белгилүү кыргыз лингвисттери Б. Юнусалиевдин (Ф., 1958; Ф., 1968), К.К. Юдахиндин (Ф., 1965; Ф., 1985). Б. Юнусалиев “Манас” эпосун биринчилерден болуп ар тараптуу изилдеп чыккан лингвист. Ал эми К.К. Юдахиндин “Кыргыз-орус сөздүгүндө” “Манас” эпосунун материалынан алынган мисалдар сөздүктө белгилүү деңгээлде өз өлчөм, орду бар экендигин көрсөтөт.

“Манас” эпосун көркөм-эпикалык багытта Р.З. Кыдырбаева (Ф., 1980; Б., 1996), С. Мусаев (Ф., 1973), А. Жайнакова (Б., 1997), Э. Абдылдаев (Ф., 1987; Ф., 1981), В. Жирмунский (Ф., 1961.; 1979), К. Рахматуллин (Ф., 1968), К. Кырбашев (Ф., 1997.; Ф., 1982), Т. Абдыракунов (Ф., 1990) ж.б. изилдешкен.

Изилдөө ишке тиешелүү кыргыздардын жана Түштүк Сибирь элдеринин тарыхы, маданияты, этнографиясы боюнча жазган баалуу маалыматтар Н.Ф. Катанов (Абакан., 2004.; Абакан., 1963), Л.Я. Штернберг (Л., 1936), Н.П. Дыренкова (Л., 1930; Л., 1927; Баку, 1928), А.В. Анохин (Л., 1924; Л., 1929), Ф.А. Фиельструп (М., 2002), Ф.В. Поярков (Пишпек., 1899; 1891), Ю.Н. Рерих (Хабаровск., 1982), Г.П. Снесарев (М., 1969), А.А. Диваев (1907. № 4; 1938. – Вып. IV), С.А. Токарев (М., 1990; М., 1958.; М. -Л., 1947; М., 1964), Н.А. Баскаков (М.,1973), Ө. Караев (Ф., 1983; Ф., 1968; Б., 1994), Л.П. Потапов (М., 1979; Л., 1991; М., 1978; М., 1946), Дж. Фрезер (М., 1928), Э. Тайлор (М., 1939), Ю.С. Худяков (Новосибирск., 1987; Б., 1993; Б., 2013), В.Н. Басилов (М., 1970; М., 1991; М., 1991; М., 1984), А. Асанканов (Б., 1997.; Б., 2002.), Т. Чороев (Ф.,1988; Б., 1995; Ф., 1987), А.М. Мокеев (М., 1977; М., 1984) О.К. Каратаев (Б., 2003; Б., 2013; Б., 2005), А.С. Көчкүнов (Б., 2013), А.З. Жапаров (Б., 2000) ж.б. тарыхчы, археолог, этнограф, түрколог-изилдөөчүлөрдүн эмгектеринде жолугат.

Кыргыздардын Саян-Алтай түрк тилдүү элдери менен тарыхый жана этномаданий байланыштары боюнча маселелерди камтыган изилдөөлөр В.Я. Бутанаев (Ф., 1989; Новосибирск, 1984; Абакан, 1999; Б.,2002), А.М. Мокеев (М., 1977; М., 1984; Б., 2010), О.К. Каратаев (Б., 2003.; Б.,2005; Б., 2013), С.К. Алымкулова (Б.:2013). сыяктуу тарыхчы-этнографтардын илимий эмгектерине тиешелүү.

**Биринчи бап “Кыргыздардын байыркы диний ишенимдеринин “Манас” эпосунда чагылдырылышы”,** – деп аталып, кыргыздардын байыркы диний ишенимдеринин бүгүнкү күнгө чейин жашап келе жаткан калдыктарынын “Манас” эпосунун материалдарында чагылдырылышы каралат. Тотемизмге, анимизмге, фетишизмге, шаманизмге байланыштуу ырым-жырымдар Борбордук Азияда жашаган элдердин гана ишеними болбостон, жалпы адамзаттын ишенимдеринен болгон. Бул болсо, адамдар жараткан маданияттын төмөндөн жогору карай өнүгөөрүн, адамдардын дүйнө таанымы, көз карашы, ишеними алар жашаган чөйрө менен тыгыз байланышта болоорун аныктайт.

**Биринчи баптын биринчи бөлүгү “Манас” эпосундагы тотемдик ишенимдердин чагылдырылышы”** – деп аталып, “Манас” эпосунда кыргыздардын диний ишенимдеринин алгачкы формаларынын бири эң архаикалык катмар болгон тотемдик ишенимдер маалымдалат.

Кыргыздардын жан-жаныбарларга, тоо-ташка касиеттүү объектилер катары сыйынгандары эпосто кенен берилген. Эпостогу тотемдик элементтер кыргыздардын алгачкы жамааттык коомдогу ишенимдерин чагылдырып турат. “Качан гана алгачкы адам өзүн жаныбардын аты менен атап, аны өзүнүн “бир тууганы” катары билсе жана аны өлтүргүсү келбесе, анда ал жаныбар тотем деп аталат. Эгерде кайсы бир уруу өзүнүн ата-бабасы деп, жаныбарлардын же өсүмдүктөрдүн тигил же бул түрүн эсептесе, анда уруунун тотеми өсүмдүк болушу да мүмкүн”, – деп жазат, Дж. Фрезер [«Золотая ветвь: Исследование магии и религии». – М., 2001. – 528 с.].

С.А.Токарев: “Тотемизмде адамдардын тобунун өздөрү жашаган аймагы, аң уулоочу жерлери, жаныбарлар менен болгон тыгыз, таза материалдык байланыштары кандаштык, уруулук байланыш катары кабылданат. Жаныбарлар жана өсүмдүктөр өз ара жана адамдар топтору (уруулар) менен адамдардын өздөрү сыяктуу эле “туугандык” мамиледе болот. Тотемизмдин негиги идеясы мына ушунда”, – деп билдирет [Ранние формы религии. – М., 1990. – С.68]. Англиялык белгилүү этнографтар Дж. Фрезер, В. Робертсон, А. Смиттин ойлорун улап, З. Фрейд диндин, моралдын алгачкы формасы болуп тотемизм эсептелерин көрсөткөн [Я и Оно. – М., 2004. – С.272].

Тотем ишеними дүйнө таануунун формасы катары көптөгөн элдердин аң-сезиминен өткөн, күнүмдүк жашоосуна сиңирилген. Ал кыргыздарда дагы өтө кеңири тараган. Биздин ата-бабаларыбыздын түшүнүгүндө жаныбарлардын, кандайдыр бир заттын колдоочусу, пири болбогон учурлар дээрлик аз. Мисалга алсак, “Куш атасы Буудайык”, “Ит атасы-Кумайык”, “Кийик атасы-Кайберен” кыргыз элинин ишениминдеги пирлер болуп саналат. Ал эми, “Манас” эпосунун саптарында, шер (арстан), (жолборс), көк бөрү, кумайык, ак буура, алп кара куш, жылан (ажыдаар), кайберен, кырк чилтен жана башка тотем жаныбарларына байланышкан ишенимдер кеңири чагылдырылган.

Тотемизм диндин эрте формаларынан болгондуктан, эпостун калыптанышынын учурунда трансформацияланган. Тарыхтын эрте мезгилинде кыргыз элинин тотемге болгон ишеними өтө күчтүү болгон. Бул болсо, орхон-енисей жазмаларында көк түрктөрдүн уруу башчысы, кандары, баатырлары жолборсту ыйык (тотем) тутуп өлтүрбөгөндүгү катталган. Бегреден табылган эстеликте баатырдын атынан мындай деп айтылат: “Жети карышкырды жайладым, барс (илбирс) менен бугуну өлтүргөн жокмун”. “Барс” деген - уруу тотеми б.з.VIII кылымындагы жазуулар боюнча белгилүү атактуу Барсбек каганды эскерсек, кыргыздын белгилүү ак сөөктөрүнүн айрым өкүлдөрүнүн атынан да бул тотем байкалат дейт тарыхчы окумуштуулар [Малов, С.Е. Енисейская письменность тюрков. Тексты и переводы. – М., 1952. – С.33; Худяков, Ю.С. Энесай кыргыздарынын тарыхы: Кыскача баян. – Б., 2013. – С.77]. Ооба, бул жерде барс жөнүндө айтылып жатат, бирок жолборс - тотем болушу мүмкүн, анткени барс да, жолборс да мышыктар тукумунан деп шилтеме берет тарыхчы этнограф И.Б.Молдобаев [”Манас” историко - культурный памятник кыргызов. – Б., 1995. – С.225].

Түрк-монгол элдеринде бөрү тотеми кеңири жайылган. Бөрү-тотеми жөнүндөгү уламыштар, тотемдик ишенимдер тарыхчы окумуштуулар С.М.Абрамзондун [Кыргыз жана Кыргызстандын тарыхы боюнча тандалма эмгектер. – Б. 1999. – 196-202 бб.] Л.Н.Гумилевдун [Байыркы түрктөр. – Б., 1999. – 83-85 б.], А.Н.Бернштамдын [Избранные труды по археологии и истории кыргызов и Кыргызстана. – Б., 1998. – Ч.2.], А.М.Шербактын [Название домашних и диких животных в тюркских языках // История и лексика тюркских языков. – М.: 1961. – С.83-172], М.И.Боргояковдун [Гунно-тюркский сюжет о прародителе-олене (быке) // СТ. -№ 3, 1976. – С.55-59], Ф.Ф.Илимбетовдун [Культ волка у башкир //Археология и этнография Башкирии. – Уфа., 1971. – С.224-228] жана башка тарыхчы изилдөөчүлөрдүн эмгектеринде берилген. Кыргыз урууларынын аттарында карышкыр сөзү көп кездешеери жөнүндө, мисалы, адыгине уруусунун бир бөлүгү бөрү атын алып жүрөрү, кушчу, солто урууларынын уруктук бөлүнүштөрүндө аксак бөрү жана башка уруктук аталыштарында да бөрү-тотеми кездешээрин тарыхчы окумуштуу О.К.Каратаевдин илимий эмгектеринен жолуктурабыз.

Саян-Алтай элдеринин этнографиясын, диний мифологиялык түшүнүктөрүн изилдеген Л.П. Потапов алтайлыктардагы (теленгиттер) “бурут” этнониминин келип чыгышын эзелки тотемдик жаныбар-бугуга байланыштырат [Разложение родового строя у племен Северного Алтая. – М., 1935. – С.147-148]. Кыргыздарда кеңири тараган тотемдердин бири катарында бугу-эне, же кайберен саналып, анын эти дарылыкка, териси ар кандай суук көздөн сактай турган талисман катарында колдонулган. Ошондой эле “мүрзөнүн үстүнө аркар, кулжанын мүйүзүн сайып коюу да ага болгон сыйынуудан келип чыккан”, – деп билдирет этнограф окумуштуу Т.Д.Баялиева [Баялиева, Т.Д. Доисламское верования и их пережитки у киргизов. – Ф., 1972. – С.32]. Кыргыз уламыштарында бул ишеним ачык түрдө сакталып калган. Кайберен-эчки, тоо текелеринин пири колдоочусу делип, эсепсиз кырган мергенчилердин кырсыка учурашы анын кыргыз уламыштарында жана “Кожожаш” эпосунда баяндалат. Ошондой эле бугунун энелик образы, “бугу” этнониминин кыргыздардын эң байыркы тотемдик түшүнүктөрүнөн келип чыккандыгы жана ага карата анын урпактарынын мамилеси кыргыз элинин улуу жазуучусу Ч.Т.Айтматовдун “Ак кеме” чыгармасында айкын чагылдырылат.

Тотемдик ишенимдердин калдыктары бүгүнкү күндө дагы кыргыз коомунда сакталып келеери “Манас” эпосунун материалында жана маалымат берүүчүлөрдүн жоопторуна таянуу менен тактоого алынды. Кыргыздар тотем туткан жолборс, бөрү-карышкыр, бугу, ит, куш, жылан, төө ж.б. жаныбарлар кыргыз элинин, диний ишенимдеринде, төмөндөгүдөй эволюциялык этапты басып өткөн:

1. Исламга чейинки мезгил (бөрү, карышкыр, бугу ж.б. тотем жаныбарларды өзүнүн ата-бабасы, бир тууганы деп ишенүүсү);

2. Ислам дини кабыл алынгандан кийинки мезгил. (Мисалы, карышкырга тотемдик жаныбар катары сыйынуу трансформацияга учурап, көпчүлүк түрк тилдүү элдерде анын ичинде кыргыздарда Кудай тарабынан жөнөтүлгөн колдоочулук функцияны аткарып калышы);

3. Ислам дининин тарашы менен байыркы ишенимдердин айрым калдыктары мусулмандык ыйыктыкка айланып ислам менен синкреттик мүнөздө жашап жатышы.

**Биринчи баптын экинчи бөлүгү “Манас” эпосундагы анимисттик ишенимдердин чагылдырылышы – деп аталат.** “Байыркы кыргыздарда өтө кеңири тараган диний ишенимдердин бири адамдардын анимисттик көз караштарына негизделген ата-бабалардын арбагына сыйынуу болуп эсептелет. Коло доорунун өнүгүшү менен патриархалдык-уруулук түзүлүштүн калыптанышына байланыштуу. Бул мезгилде патириархалдык үй-бүлөлүк уруулук сыйынуунун тотемге болгон ишенимдери менен бирге “жан”,”өлүм”, жана “тиги дүйнөдөгү жашоого” болгон анимисттик ишенимдер жаралган”, – деп жазат этнограф окумуштуу С.М.Абрамзон [Киргизы. и их этногенетические и историко-культурные связи. – Ф.: Илим, 1990. – С.334]. Э.Б.Тайлор: “Анимизм чындыгында эле жапайы элдердин да, цивилизацияга жетишкен элдердин да философиясынын негизин түзөт. Биринчи караганда ал диндин өтө жакыр, кургак формасы катары көрүнгөнү менен, биз аны практикада чоң нерсе катары көрөбүз, анткени кайсы жерде тамыр болсо ал жерден адатта бутак өсүп чыгат эмеспи”, - деп жазат [Первобытная религия. – М.: 1989. – С.311]. Бул ишеним “Манас” эпосунун алгачкы эле башталган саптарында эле ата-бабаларды эскерип өтүүсү кыргыз элинин өткөн муундар менен тыгыз байланышкан ишенимин чагылдырат. Ал “Манас” эпосунда төмөндөгүдөй саптарда берилет:

Түп атасы түгөл кан, Түнөп өткөн жерине,

Башкы атасы баары кан. Түптүү мазар орногон,

Башынан кыдыр даарыган. Муну, түбүнөн кудай ондогон...

[Манас: СКВ, 1китеп. – Ф., 1984. – 27 б.]. Берилген саптардан биз Жакып кандын түпкү ата-тегинин ыйыкташтырылгандыгын, аларга болгон өзгөчө мамилени баамдай алабыз.

С.А.Токарев илимий эмгегинде көмүү салтындагы салттарды, ырымдарды бир нече топко бөлгөн: а) курмандык чалуу, б) мүрзөгө от жагуу, в) аштар, г) аш оюнун өткөрүү, д) аза күтүү жана табу [Токарев, С.А. М., 1990. – 169-175]. Кыргыздардын ата-бабалардын арбагына сыйынуусу жана салттык диний ырымдары эпосто Көкөтай канга берилген аш аркылуу кеңири белгилүү.

Көмүү салттарынын ар түрдүү ырымдары тээ байыркы анимисттик идеялар менен жуурулушкан, тиги дүйнөдөгү жандын жашоосуна байланыштуу болгон жыйынды. Кыргыздарда көмүү салты терең салттык мүнөздү берет, ислам менен алыс болгон, ушул эле ырымдар исламды кабыл албаган башка элдерде да бар экендиги менен аныкталат. (М; үчүлүк, жетилик, 40 күн, аш). Ошондой болсо дагы кыргыздардагы көмүү салты көптөгөн өзгөрүүлөргө учурады. Алардын көпчүлүгү жок болуп кеткендигине карабастан, исламга чейинки ишенимдердин калдыктары айрыкча айыл жерлеринде көбүрөөк сакталып келе жатканы байкалат. Арбактарга сыйынуу жана көмүү салттарында патриархалдык-уруулук мамилелер көрүнүп турат. Кээ бир ишенимдер кыргыздарга гана эмес казак жана Орто Азиянын башка элдерине да (тажик, түркмөн, каракалпак) таандык. Ошондой эле Алтайлыктардын ишенимине да байланышкан. Ошентип анимисттик ишеним кыргыздардын исламга чейинки көп элдерге таандык диний көз караштардын бири болуп саналат.

**Биринчи баптын үчүнчү бөлүгүндө “Манас” эпосундагы фетиштик ишенимдердин чагылдырылышы каралат.** Ислам кеңири таралганга чейин көчмөн кыргыздарда фетиштик ишеним кеңири тараган.

”Фетишизм” буюмга эч кандай далилсиз кыңк этпей баш ийүүчүлүк же бутпарас дининин калдыгы”, – деп билдирет окумуштуу этнограф С.Аттокуров [Кыргыз этнографиясы. – Б., 1996. – С.138]. “Манас” эпосунун материалдарынан фетиштик ишенимдер менен байланышкан ырым-жырымдары кеңири баяндалат. Фетиш (онгондор) кандайдыр бир буюмга сыйынуунун качандыр бир убакта казактар менен кыргыздарда болгондугун Ч.Валиханов эмгегинде: “...элестери ыйык тутулган, айрыкча сүрөттөрү бар, мисалы, жер кудайлары буркандар-зыягачтар сыяктуу экинчи даражадагы теңирлер таптакыр унутулуп калган, мунун себеби, исламдын киргизилиши менен мусулмандар жек көргөн буттар көбүрөөк куугунтукталгандан улам болсо керек”, – деп билдирген [Избранные произведении. – М.: Наука, 1986. – С.370].

Кыргыздардын фетиштик диний көз караштары боюнча араб-парс жазуу булактарындагы [1602, “Зийа ал-Кулуб”] маалыматтарга көңүл бурсак, Чохан Валихановдун пикири ырасталып, Орто Азиялык суфийлердин белгилүү шейхи Хожо Искактын кыргыздар сыйынчу жайга келгендиги сүрөттөлөт [Ворожейкина, З.Н. Доисламское верование киргизов в XVI в (по рукописи “Зия ал - Кулуб) // Вопросы филологии и истории стран советского и зарубежнего Востока. – М., 1961. – С.182-189].

Ошентип, фетиштик ишеним жана аны менен байланышкан ырым-жырымдар кыргыздардын байыркы турмушун чагылдырган изилдөөлөрдү аткарууда, кыргыздардын философиялык-диний ишенимдеринин эволюциялык өнүгүүсүн иликтөөдө зор мааниге ээ.

**Биринчи баптын төртүнчү бөлүгү “Манас” эпосундагы бакшылык жана демонологиялык күчтөрдөн чагылдырылышы” -** деп аталып, ”Манас” эпосунун мазмунунда кезиккен бакшылык жана демонологиялык күчтөр, монгол-түрк тилдүү элдердеги шаманчылыкты жана бүгүнкү күндөгү кыргыз элиндеги бакшылыктын айрым функциялары чагылдырылган.

Кыргыздарда “бакшы” деп эркектерди, “бүбү” деп аялдарды аташкандыгын билебиз. Кыргыз элинде бакшылык кеңири тарагандыгын Кыргызстанга келген көптөгөн саякатчылар, жергиликтүү бийликтегилер, айтышкан. Эрте тарыхый булактарга таянсак, түрк элдеринде жана урууларында бакшылык диний ишенимдердин негизи болгон. Шаманизм байыркы мезгилде пайда болуу менен ал көптөгөн мезгил адам коллективинин бардык диний иш-аракеттерин өзүнө камтыган борбордук ишенимден болгондугун окумуштуулар жазып келет.

Бакшылыкка тиешелүү элементтерди чогултуп топтоштуруучу мисалдар “Манас” эпосунда кең-кесири кездешет. Мисалы, ооруларды айыктыруучу, алдын-ала айтуучулук, төлгө тартуу ж.б.

Кыргыздардын демонологиялык көз караштарында албарсты, жез тырмак, жез тумшук, желмогуз, жезкемпир, мите (пандемониум) маанилүү орунду ээлеген. Кыргыздар алардын реалдык түрдө бар экендигине, о.э. алардын адамга зыян келтирерине ишенишкен. Жез тырмак менен митенин образы кыргыз, казак фольклорунда кеңири тараган.

Желмогуз – кыргыз, казак элдеринин оозеки чыгармаларындагы картаң кемпир кебетесинде көпкездешет. Албарсты – бул казактар менен Орто Азия элдеринде гана эмес түрк тилдүү элдерде да (татар, чуваш, тува) кеңири тараган жин-шайтандык жандык болуп эсептелет. Кыргыз демонологиясы дарылоо магиясы менен кайчылаш болуп кетет. Көпчүлүк учурларда оорунун жин-шайтандык ээси болгондугун белгилешкен. Ошондуктан кыргыз демонологиясында орууну же анын тийгизген таасирлерин даарылоодо бир топ салт-санаалар болгондугун жазат этнограф окумуштуу [Баялиева, Т.Д. Доисламское верования и их пережитки у киргизов. – Ф. 1972. – С.97].

Жаманды күткөн жакшыдай, Жиндини күткөн бакшыдай – деп, “Манас” эпосунда сүрөттөлөт [Манас: СОВ, 2. – Ф., 1980. – 252-253 бб.]. Бул айтылган саптан биз бакшынын ооруулу адамдын жиндери менен күрөшөрүн жана ага даяр тургандыгын баамдай алабыз.

Кандай гана ишеним болбосун баарында өзүнчө логикалык бүтүмгө жана тарбиялык мүнөзгө ээ. С.М.Абрамзондун: “Кыргыз шаманчылыгы ар түрдүү диний системалар аралышып кеткен бир түйүн сыяктуу деп”, – маалымдагандай [Кыргыз жана Кыргызстандын тарыхы боюнча тандалма эмгектер. – Б., 1999. – 220 б.], кыргыз, бакшычылыгынын генезисинин курамына теги жагынан Түштүк Сибирдик, Борбордук Азиялык, Орто Азиялык жана жергиликтүү этникалык элементтер кирген. Бул кыргыз элинин элинин калыптануусунун татаал процессин чагылдырып турат. Кыргыз бакшылыгы жана пандемониумдук көрүнүштөр “Манас“ эпосунун саптарында, фольклордук, этнографиялык материалдарда чагылдырылып, салыштырууну тарыхый-этнографиялык жактан алып караганда жалпы түрк-монгол тилдүү элдеринин шаманчылыгы жана демонологиялык түшүнүктөрү менен айкалышып тургандыгы байкалат.

**Экинчи бап “Кыргыздардын диний пантеону жана “Манас” эпосу” деп аталып,** **биринчи бөлүгүндө, “Манас” эпосундагы Теңирге сыйынуу** тарыхый булактарга кайрылуу менен сүрөттөлүп берилет.

Байыркы түрктөрдүн диний көз караштарынын системасында асман кудайы Теңирге сыйынууга башкы орун берилген. Дүйнөлүк диндерди кабыл алганга чейин кыргыздардын өздөрүнүн байыркы жашоо-турмушуна тиешелүү дини болгон. Ал космологиялык (Көкө Теңирге сыйынуу) сыйынуу. Теңирчилик бир Кудайга сыйынуу менен чектелет, анда ата-бабалардын арбактарына сыйынуу, жаратылышка сыйынуу, тотемизмдин, анимизмдин, фетишизмдин, шаманизмдин, элементтери бар. Тенирчиликте адеп-ахлактык осуяттар жок анын бир гана моралдык эрежеси бар: «Коомдук закондорду сыйлоо менен жаратылыштын законуна ылайык жаша». Тенирчиликтин өзүнүн жазуу жүзүндөгү теологиялык доктринасы болгон эмес. Тенирчиликтин ырымдары жөнөкөй жана түшүнүктүү болгондуктан, миңдеген жылдар жашап келген. Анын практикалуулугу, эффективдүүлүгү, жөнөкөйлүгү сыйынуулардын жана теологиялык түшүнүктөрдүн негиздеринин сакталып калуусуна жана стабилдешүүсүнө түрткү берген. И.Б.Молдобаев ”Манас” историко-культурный памятник кыргызов” аттуу эмгегинде белгилегендей: “Будда дининдеги калмактар менен кытайлар, иудей дининдеги жөөттөр (еврейлер), христиан-несториандар дининдеги тарса, булар диндеринин ар түрдүүлүгүнө карабай, алгачкы жалпы сыйынуусу асманга сыйынуу болгон деп белгилейт. Ал “Манас” эпосунда мындайча чагылдырылат:

Калмак, кытай, тарса, жөөт, Күн чыгышка бет алып

Карап турган канча көп, Көкө теңир колдо деп,

Өз дининче окунуп, Батасын кылды чокунуп...

[Манас: СОВ, – Ф., 1981. – 85-186 бб.]. Эпостун бул сабында диндердин ар түрдүүлүгүнө карабай, ар башка ишеними бар элдер жалпы асманга карап сыйынышкандыгын маалымдалат. “Теңирчилик бир нече миңдеген жылдарды кучагына камтыйт. Дүйнөлүк диндер пайда болгончо теңирчилик бардык түрк-монгол элдеринин дини болгон”, – деп билдирет тарыхчы этнограф окумуштуу И.Б.Молдобаев [”Манас” историко–культурный памятник кыргызов. – Б., 1995. – С.259]. Руна сымал жазууларда кыргыздардын кудайларынын ичинен Теңир (Көк) же “Көк Теңир" (Көк Асман) баарынан көбүрөөк учурайт. Байыркы түрктөрдө “taңri” - асман, Умай жана Жер-Суу кудай катары эсептелген. Тонүкүккө коюлган эстеликтеги жазууларда төмөнкүдөй саптар бар: “Таңri, Umai ydyg Jar sub basa darti arinc”, б.а.” Асман, Умай, (кудай аял), ыйык Жер - Суу мына (бизге) жеңишти ушулар берди деп ойлоо керек” [Малов, С.Е. Памятники древнетюркской письменности Монголии и Киргизии. – М.: Наука, 1959. – С.63-68]. Элегестин руна сымал эстелигинин каарманы “Күн менен Айды көк асмандан” сезбей калдым деп санаага батат. Бул күч-кубаты теңдешсиз “Көк Теңир” өкүм сүргөн жана Күн менен Ай жанып турган көктөгү кудайлардын ичиндеги тирүүлөрдүн дүйнөсүнөн өлүүлөрдүн жер алдындагы капкараңгы падышачылыгына өтүү жөнүндөгү көз караш. Тувадан табылган экинчи эстеликтин каарманы: “Менин асманым (кудай) бизге чатыр” дейт. Руна сымал жазууларда жазылган “чатыр”, “Аалам (Асман)” сөздөрү “Манас” эпосунун саптарында төмөнкүчө чагылдырылат:

Төгөрөктү курчаган, Ааламга тийип көлөкөм,

Чатыр болуп жатыпмын” [Манас: СКВ, 1. –Б., 1995. – 106 б]. Бул жерде дүйнөнүн төрт тарабын курчап турган аалам түшүнүгү Теңир дегенди түшүндүрүп турат.

Махмуд Кашгаринин “Түркий тилдер сөздүгүндө” “Ааламды теңир жаратып, чыгырык тынбай айланар. Жылдыздары чиркешип, күн, түн менен алмашар” деген саптар кездешет [Махмуд Кашгари. – Б., 2013, Т.2 – 249 б.]. Эпосто көк асман байыркы түрк мифологиясынын каада-салтына ылайык Теңир-Кудай катары да белгиленет. Жоого каршы «Көк Тенирим колдо деп» аттанышат. Ошондой эле Манаска карата “үстүнкү көк Тенирдей” деген салыштыруу бар. Бул “Манас”эпосунда Бакай белиндеги жоокердик курун чечип, мойнуна илип, Теңирге дуба кылып суранат:

Коңурду, Теңир астын кыл, Коңурдун күнүн туудурба

Манасты Теңир үстүн кыл. Күн батыш көздөй куудурба

[Убукеев, М.А. Манас. – Б.: Мурас, 1998. – С.49].

Кыргыз, казактарда Асманды Жогорку Кудай деген ишенимин Ч.Валиханов мындай жазган: “...в дикокаменной орде живое выражении кукэ-тянгри в виде набожного восклицания или приказания” [Избранные произведении. – М.: Наука, 1986. – т.1, 480 с.]. Асманды кудайлаштыруу менен кыргыздар жаратылыштын бир бөлүгү болгон асманга болгон сыйынуулар кыргыздарда жашаган. Кыргыздар көп убакта “Көк асман колдо!”. Кыргыздардын эпикалык чыгармаларында “Манас” эпосунда “Төбөсү ачык көк урсун, төшү түктүү жер урсун”, – деген саптар кеңири орун алган.

Байыркы түрктөрдүн Теңир, Умай, Жер-Сууга сыйынууларынын калдыктары соңку мезгилдерге чейин кыргыздарда жашап келген. Кыргыздардын байыркы түрктөр менен диний көз карашындагы, салттарындагы окшоштуктар, байланыштар азыркы кыргыздардын этногенезисинде байыркы түрктөрдүн компоненттери бар экендигин айгинелейт.

**Экинчи баптын экинчи бөлүгү, “Умай -эне” ишеними жана “Манас” эпосу деп аталып**, Умай-аялдын башаты, балдардын коргоочусу, колдоочусу катары бүгүнкү күнгө чейин кыргыздарда, Саян-Алтайда жашаган түрк-монгол тилдүү элдердин ишенимдеринде сакталып келет. Кыргызстандын территориясында эң байыркы руханий маданияттын жана диний ишенимдердин эстелиги катары Ак-Чуңкур үңкүрү эсептелет (б.з.ч. XII-VI миң жылдык). Ак-Чуңкур үңкүрүндө салттуу жөрөлгөлөр өткөн байыркы ыйык жер болгон, ырым-жырымдар үңкүр бетине жаратылыш боёктору менен сүрөт тартуулар аркылуу жүргүзүлгөн [Табалдиев, К.Ш. Древние святые места Иссык-Куля паломничество, дар, мастерство. – Б.: Культурно-исслед. центр «Айгине», 2009. – С.318-329]. Ыйык жердин дубалдарында зооморфтук (өгүз, эчки, жылан) сүрөттөр менен бирге аялдын элесин берген сүрөттөр болгон. Көптөгөн окумуштуулар белгилегендей, “неолиттик доордогу” аялдын образынын берилиши менен эненин жаратуу идеясы, анын балдарды, очокту сактоочу культу жана анын ээси экендигин чагылдырган идеялар камтылгандыгын айтат [Михайлов, Т.М. Из истории бурятского шаманизма (с древнейших времен по XVIII в.) – Новосибирск: Наука, 1980. – С.78-79]. Аялдардын элесин берген фигуралар, статуэткалар сыйынуучу предмет, талисман жана ыйык буюмдун ролун ойногонун белгилейт окумуштуу А.Н.Бернштам [Избранные труды по археологии и истории кыргызов и Кыргызстана. – Б., 1998,– Ч.2 С.75].

Үңкүрдүн бетинде тартылган сүрөттөр алгачкы адамдардын ишениминдеги аялдардын образынын маанилүүлүгүн гана түшүндүрбөстөн, алгачкы коомдук түзүлүштө салттык ритуалдык жөрөлгөлөрдү алып жүрүүчүлөр алгач аялдар болгонун көрсөтүп турат Кыргыздардын кудайы катары Умай жөнүндө Алтын-Көлдөгү эстеликте мындай деп жазылган: “Умай-бек бул биздин атабыз, биз укум-тукумдуу баатыр эрбиз” [Восточные авторы о кыргызах Составление,введение и комментарии Ө. Караева. – Б.: Кыргызстан. 1994. – С.32]. Бул кыргыз жазуу эстеликтеринде алгач ирет учураган Умай-эне таштарында Тонүкук жана Күл-Тегин жөнүндөгү (б.з. VIII к. биринчи чейреги) саптарды келтирсек, Тонүкук дастанынын төртүнчү аңгемечеси, тагыраак айтканда, «Түргөш» (Онок «элине жортуул»): - «Кечээ келдик. Келгендери алп деди. Туйбады (түшүнүшпөдү) Теңири, Умай, Ыйык Жер-Суу жеңиш берди, неге качабыз». Бул текстте байыркы түрк жазуу эстеликтеринде жогорку пантеондун кудайлары катары Теңир, Умай жана Ыйык Жер-Суу аталып жатат. Теңир жана Ыйык Жер-Суу менен катар Умай да кыргыз жана түрк кагандарынын колдоочусу экендиги айтылат. Умай энеге сыйынуу эненин кадыры өскөн доордо болгондур. Умай энени элибиз өтө урматтап алпештеген, чебер, ууз аялдар «Умай» энени учкан куш түрүндө саймага сайышкан.

Умай-энеге болгон сыйынуу “Манас” эпосуна исламга чейинки диний түшүнүктөрүнүн негизинде кирген. Умай эне негизинен Теңир, Жер-Суу менен бир катар кыргыздардын диний ишенимдеринин системасында турат. Умай энеге сыйынуу жөнүндөгү маалыматтар кыргыздардан тышкары башка элдердин диний ишенимдеринде, түшүнүктөрүндө, эпикалык жана фольклордук чыгармаларында сакталып калган.

**Экинчи баптын үчүнчү бөлүгүндө, кыргыздардын Жер-Суу таюу ишенимдери чагылдырылган.** Жер-Суу таюу ишенимдеринин ырым-жырым жөрөлгөлөрүн эң байыркы ишенимдер катары кароого болот. Жазма булактарда хуннулардын жерди ыйык тутушкандыгы жөнүндө маалыматтар бар: “сюнну сегизинчи айда жердин рухуна күзгү курмандык чалуу учурунда сыйынуу үчүн бирге чогулушкан”. Ухуандар (б.з.I-II кк.) асман рухуна гана эмес, жердин, тоонун, дарыялардын рухтарына да сыйынышкан. VIIIк. кидандар жерге курмандык чалышкан [Кюнер, Н.В. Новые китайские материалы по этнографии киргизов(хакасов)VII – VIIIвв. н э. Вып.2. - Абакан, 1951. – С.310]. Байыркы түрктөрдө жерге сыйынуу андан ары өнүккөндүгүн С.М. Абрамзон эмгегинде белгилейт [Кыргыз жана Кыргызстандын тарыхы боюнча тандалма эмгектер. – Б., 1999. – 205 б.]. «Жер-Суу таюу» деген ат менен ооруп калганда же башка кырсык болгондо жеке сыйынуулар да өткөрүлгөн. Бул максатта жакын жердеги мазарлардын бирине барышкан. Ал жерде тигил же бул мал союлуп, тууган-туушкандарын чакырып тамак беришкен.

“Манастын” салттык варианттарында баласыз кыргыздар мазарга барып, обого, даракка, ата-бабалардын күмбөзүнө сыйынганын көрөбүз. Сагымбай Орозбаковдо Жакып мазарга барып:

Мойнуна куржун салынып, Мазарды көрсө бай Жакып,

Бакырып ыйлап жалынып, сыйынгандыгы сүрөттөлөт [Манас: СОВ, 1. – Б., 1995. – 46 б.]. Сыйынуудан кийин гана Чыйырдынын боюна бүткөн, демек бул жерден мазарга, жерге, сууга сыйынуу алардын ээси бар деген түшүнүк менен байланышкан. Баласы жок аялдын Жер-Сууга сыйынуусу X-кылымдагы “Коркут ата” эпосунда да кездешет. Эпостогу жомоктордун биринде баласы жок аял жер, сууга арнап бала бер деп сурап суу чачат [“Коркут ата”. – Баку, 1950. – С.115].

Дүйнө элдериндеги бүбү-бакшы, ырчы, төкмө акын, эпос айтуучуларынын келип чыгышы, ыйык жерлер менен байланыштуу экендиги тууралу маалыматтарды көптөгөн илимий адабияттардан кездештирүүгө болот. Манасчы, филолог окумуштуу Т. Бакчиев мындайча оюн билдирет: ”Байыртадан берки кыргыз турмушунда келе жаткан “манасчы” жана “мазар” деген феномендеринин өз ара байланышы бар”. Алгач ирет бул маселеге окумуштуу Г.Айтпаева өзүнүн "Кыргызстандагы мазарлардын феномени проблеманын коюулушу жана гипотеза“ аттуу илимий макаласында кайрылган [Кыргызстандагы мазар басуу тажрыйбаларынын негизинде. – Б., 2004. – 128-139 бб.]. В.Н. Басилов хакас, бурят элдеринде да поэтикалык шыктын айтуучулук өнөрдүн пайда болушун табигый стихиялардын, тоо, токойлордун ээлери менен байланыштырарын белгилеген [Культ святых в исламе. – М., 1970. – С.32-34]. Жогорудагы илимий изилдөөлөрдө жаратылыш менен байланыш түзүлгөндөн кийин гана манасчылардын айтуучулук, поэтикалык жөндөмдүүлүгү калыптанып, өнүккөндүгүн билдирет.

Жер-Сууга сыйынуу – бул элдин суу жүрөктүгүнөн же баёлогунан чыккан эмес. Муну кыргыздар адамдын денеси менен ой-санаасын тазартуунун жолу жана айлана-чөйрө менен эриш-аркак, шайкеш жашоо деп билишкен. Байыркы түрк пантеону менен байланышкан ишенимдин калдыктары кыргыздарда Жер-Суу кудайы жөнүндөгү түшүнүк түрүндө сакталып калган. Бул кудайга ырайым сурап же алкыш иретинде курмандык чалышкан. Жер-Суу таюу деген-тууган жерге сыйынуунун эң жогорку түрү. Жер-Суу таюу кыргыз элинин жашоо шартына, чарбасына байланыштуу ырымдар менен коштолгон. Ошону менен катар Жер-Суу таюу ишеними Борбордук Азия жана Орто Азияда жашаган элдердин эпикалык чыгарамаларында жана диний ишенимдеринде сакталып келген.

**Үчүнчү бап “Манас” эпосундагы дүйнөлүк диндердин эволюциясы” –** деп аталып, дүйнөлүк диндер жана кыргыздардын жашоо-тиричилигинде ага таандык маданияттардын таралышы маалымдалып, өзгөчө ислам дининин үстөмдүк кылуучу динге айлануу менен өзүнүн диний ишенимдерин, идеяларын, жоболорун кеңири жайылта баштагандыгы байкалат.

**Үчүнчү баптын биринчи бөлүгүндө, зороастризмдин элементтери манихей, будда, иудей-христиандык диндердин “Манас” эпосундагы эволюциясы каралат.** Кыргыздардын диний көз караштарынын өсүп-өнүгүшүнө башка диндер да таасир берген. Эрте орто кылымдарда Борбордук Азиянын жана Кыргызстандын аймагынан Улуу Жибек Жолунун негизги багыттары өткөн. Ал кандайдыр бир даражада диний системалардын таралышына шарт түзгөн. “Туркестанды Чыгыш менен Батыш кездешкен жер деп атап коюшат, дал ушул жерде зороастрлык храмдар, буддистик монастрлар, манихейлик өкүлдөр, христиандык чиркөөлөр, еврейлик синегоктор да орун алышкан. Бул жерден официалдуу дин өкүм сүргөн Ирандан, Византиядан куугунтукталган еретиктик ар түрдүү окуулар жана багыттар баш паанек тапкан деп белгилейт”, изилдөөчү А. Табышалиева эмгегинде [Вера в Туркестане. – Б., 1993. – С.54].

Арабтар алып келген ислам дининин таралуусунан мурда, Түркестанда ар түрдүү диндердин, ишенимдердин мозаикасы орун алып, калыптанган бир ишеним, бир дин болгон эмес. Бирдиктүү мамлекеттин жоктугу архаикалык ишенүүлөрдүн бекемделишине, зороастризмдин, буддизмдин жана жергиликтүү ишенимдердин бири-бири менен аралашуусуна алып келген.

Дүйнөлүк диндердин эпикалык чыгармада маалымдалышын белгилүү тарыхчы окумуштуулар А.Н.Бернштам, С.М.Абрамзон, И.Б.Молдобаев, С.Е.Малов, И.Я.Кызласов жана башка изилдөөчүлөрдүн илимий эмгектеринен кездештиребиз [Избранные труды по археологии и истории кыргызов и Кыргызстана. – Б., 1998. – Ч.2. – 704 с; Кыргыз жана Кыргызстандын тарыхы боюнча тандалма эмгектер. – Б. 1999. – 895 б.; ”Манас” историко - культурный памятник кыргызов – Б., 1995. – 311 с; Енисейская письменность тюрков. Тексты и переводы. – М.: Наука, 1952. – 115 с; Рунические письменности евразийских степей. – М., 1994 – 327 с, ж.б.].

“Манас” эпосунда тарса деген эл жөнүндө эскерилет. Сагымбай Орозбаковдун вариантында анын беш жолу эскерилишин И.Б.Молдобаев илимий эмгегинде белгилеген [Манас” историко - культурный памятник кыргызов – Б.,1995. – С. 256].

Казак адабиятчысы С.А.Каскабасов “Карынбай” деген чыгарманы курандан оошкон мазмун катарында карайт [Казахская волшебная сказка. – Алма-Ата., 1972. – С.34..

Түрдүү диний ишенимдер аралашкан маданият ар убакытта салттуулук менен жаңычылдыктардын айкалышкан дүйнөсү болгон. Ар башка региондордо жашаган этностордун маданияты адеп-ахлах идеялардын, баалуулуктардын окшош болгондугу менен жакындашып турат. “Манас” эпосу көп кылымдарды кучагына камтып калыптангандыктан, анын саптарында манихей, будда, иудей-христиан диндери жөнүндөгү маалымааттар кездешип, кыргыздар бардык дүйнөлүк диндер менен тааныш болгондугун “Манас” эпосу жана башка тарыхый булактар да тастыктап турат.

**Үчүнчү баптын экинчи бөлүгүндө, “Манас” эпосундагы ислам дини боюча маалыматтар кең-кесири жолугат**. ХХ к. башында кыргыздар мусулман болгондугу эч кимди күмөн санатпайт. Бул чагылдыруулар эпосто гана эмес, кыргыз оозеки чыгармасын бүтүн камтыйт. Ислам дини кыргыздарда жүздөгөн жылдар мурда, башкача айтканда Караханид мезгилинен бери белгилүү. Караханид каганы Сатук Буура хан 955-956 жж. исламды кабыл алган деп белгилейт тарыхчы окумуштуу Өмүркул Караев [Исследователи о взаимоотношении енисейских и тянь-шанских киргизов // ВЭИКН, – Ф.: Илим, 1983. – С.8-29]. Кыргыз коомчулугунун исламдашуусу XVI-кылымда жазылган “Маджму-ат-таварихте” берилип, кылымдарды карыткан элдик оозеки чыгарма ”Манас” эпосунда диний түшүнүктөр өзгөчө кеңири берилип, улуттук жана дүйнөлүк диндердин таралышына байланыштуу, маданияттагы архаикалык көрүнүштөр трансформацияланып, баалуулуктардын жаңы тутумуна өтүүсүн белгилеген.

Академик В.В. Бартольддун эмгегинде ислам динин таасирине мусулман өлкөлөрүнө коңшулаш жашаган калктар кабылышкандыгы айтылат. Дербиш ордениндеги шейхтердин окуусу маданияттуу областтарга караганда, көчмөн талаадагы ийгилиги олуттуу болгон [Киргизы. Исторический очерк //Соч. Т.2, Ч.1. – М.: Наука, 1963. – С.125].

”Асыресе, кыргыз санжыраларындагы Шейх Мансур ал-Халлаж жөнүндөгү дарек, Чыгыш Түркестанга IXк. жер которгон кыргыздардын ислам динине тартылышын ырастайт. Аны менен бирге, ал-Марвазинин кыргыздар качан мусулмандарга коңшу болуп жашагандан баштап көмүү салты өзгөргөн деген маалыматтынын баркын арттырып, алардын хронологиялык жана мейкиндик мазмунундагы жакындыгын айгинелейт” –деп жазат М.Кожобеков эмгегинде [”Кыргыз каганатынын тарыхы”. – Б., 2013. – 97 б.].

Араб автору аль-Марвази: “Кыргыздардын салтында өлгөндү өрттөшчү; алар от тазартып, аруулайт деп ишенишет. Алардын салты мурда ушундай эле, качан мусулмандардын коңшусу болгондон бери, сөөктү көмүп калышты” – деп жазган [Восточные авторы о кыргызах. – Перевод с арабского языка Ө. Караева. – Б.: Кыргызстан, 1994. – С.55-56]. Новосибирскилик окумуштуу О.А.Митько өзүнүн эмгегинде аль-Марвазинин жогоруда айтылган маалыматын IX-Xкк. Чыгыш Түркестанга жер которгон кыргыздар арасында болгон деп тыянак чыгарат. Илимпоздун көз карашы менен караганда, кайсы бир калктын коомдук-экономикалык турмушунда кескин бурулуш окуя жүргөндө гана барып, айрыкча консервативдүү саналган көмүү салтында өзгөрүү болот деп билдирет [Обряд трупосожжения у Энесайских кыргызов //Этнокультурные процессы в Южной Сибири и Центральной Азии в I-II тысячилетии н.э. – Кемерово, 1994. – С.223].

Монгол басып алууларынан кийин Кыргызстандын түндүк жагында мусулман маданияты кулоого дуушар болгон. Тимурдун мезгилинде ислам дини кайрадан жогорулап, архитектуралык курулуштар жанданган (Караван-сарай Таш-Рабат, Манас күмбөзү). Ислам дининин Кыргызстанда жанданышы Ферганадагы суфий агымынын шейхтеринин иш-аракеттери менен байланыштуу. Бул ошол убактагы жазуу булактары Мухаммед Хайдардын “Тарихи Рашиди” эмгегинде жана “Маджму ат-таварихте”, ”Зийа ал-Кулубта” чагылдырылат [ККТБ. – Б., 2002. – 370 с.].

Эпостун бөлүгүндө мусулман динин жөрөлгөлөрү салт катары көрсөтүлөт, Бакайдын намаз окугандан жазбагандыгы, Каныкей, Чыйырды, Семетейдин кудайдын кудуретине ишенүүлөрү бир кыйла эпизоддордо чагылдырылат

XIX кылымдын орто ченинде Кыргызстанга келген Ч.Ч. Валиханов: ”Бардык эле тоолук кыргыздар мусулман динин тутушат, же ал ишенимдин догмаларын, талаптарын билишпесе да өзүлөрүн мусулманбыз деп эсептешет. Диндин элементардык эрежелерин билген сабаттуу адамдар, ал гана эмес беш убак намаз окуу, отуз күнү орозо тутуу кара кыргыздарда жок. Алар чочконун этин чанууга байланыштуу исламдын бир гана осуятын билишет жана аткарышат”, – деп жазган [Избранные произведении. – М.: Наука, 1986. – С.72].

Кыргыздардын арасында исламдын таралышы жетишерлик даражада узак жана оор процесс болгон. Изилдөөчү окумуштуулардын ислам дининин кыргыздарга үстүрт таралышын кыргыз элинин тарыхын, турмуш-тиричилигин, адеп-ахлагын жана дүйнөгө болгон көз карашын изилдешкен эмгектерден “Манас” эпопеясында кыргыздардын диний ишенимдеринин системасы синкреттик мүнөздө берилип, кыргыздардын коңшу, тектеш элдер менен болгон руханий байланышында алардын философиялык-диний көз караштарында окшоштуктар, жалпылыктар бар экендигин маалымдалып турат.

**Жыйынтыктар**

Диний ишенимдердин калыптанышын, өнүгүшүн жана таралышын изилдөөдө калк турмушуна тийгизген таасирин, эмгекке, дүйнөгө, жаратылышка, кооздуктарга болгон мамилесин билүү зарыл.

Кыргыз элинин диний ишениминин башаты алгачкы жамааттык коом убагында эле белгилүү болсо дагы, анын ырым-жырымдарында коомдун өсүп-өнүгүшү, өзгөрүүлөр болгон менен негизинен калдыктары сакталып калган. Кыргыз элинин жаныбарлар, өсүмдүктөр дүйнөсү, табият кубулуштары жана турмуш-тиричилик буюмдары менен болгон байланыштарында, ошондой эле күнүмдүк жашоо-тиричилик иш-аракеттеринде диний ырым-жырымдардын пайдаланылышын байкасак болот. Диний ырым-жырымдарды эскиликтин, караңгылыктын калдыгы эмес, биздин рухий маданиятыбыздын ажырагыс бөлүгү катары карообуз керек.

“Манас” эпосунун саптарынан, илимий этнографиялык эмгектердин мазмунунда Тенирчиликтин элементтеринин, Умай энеге, Жер-Сууга сыйынуу салттарынын түрк элдеринде сакталышы; бакшылык жана демонологиялык ишенимдер, демонологиялык каршы күчтөргө күрөшүүдө бакшылык жана исламдык ырым-жырымдырдын айкалышы байкалды.

Будда жана иудей-христиандык диндер жана алардын агымдарынын “Манас” эпосунда сүрөттөлүшү жана дүйнөлүк диндердеги өзгөрүүлөрдүн, жана ислам дининин көчмөн жана отурукташкан элдерге таралышы, орду билинди.

Диний ишенимдерди, диний ырым-жырымдарды элдин тарыхын, тилин, турмуш шартынын негиздерин, этнопсихологиясын, этикетин, философиясын, медицинасын, динин, географиясын, педагогикасын камтып турган маданий мурас катары карообуз зарыл.

Азыркы мезгилдеги жаңы инновациялык өнүгүүлөр, ааламдашуу, ар башка улуттардын, ар кыл багыттагы диний агымдардын тийгизип жаткан таасирлери реалдуу көрүнүш. Ошондой болсо да тарыхый тамыры тээ байыркы мезгилдерге кеткен кыргыздардын диний ишенимдеринин салттуу формасынын мазмуну жоголуп кетүүгө дуушар болгон эместигин байкай алдык.

**Практикалык сунуштар**

• Түрк тилдүү элдер жашаган аймактарга элдердин этнографиясы жана диний ишенимдери боюнча атайын илимий конференцияларды уюштуруу жана алардын жыйынтыктары боюнча илимий макалалардын жыйнактарын, монографияларды, окуу куралдарын жарыкка чыгаруу;

• Коңшу жана тектеш түрк-монгол тилдүү элдеринин руханий маданияты аркылуу байыркы кыргыздардын руханий маданиятынын бир формасы болгон диний көз караштарын, түшүнүктөрүн үйрөнүү.

• Билим берүү мекемелеринде,маданий иш-чараларда, массалык маалымат тармагында кылымдардын тереңинен кыргыз элинин жашоо-турмушу менен бирге калыптанып, өсүп-өнүгүп келген диний ишенимдер замандын талабына ылайык талдоого алынып, орду менен колдонулушу зарыл.

**Диссертация боюнча жазылган эмгектер:**

1. Абдиева, Ж.К. ”Манас” эпосунун тарбиялык таасирлери Ч.Айтматовдун көркөм дүйнөсүндө [Текст] / Ж.К. Абдиева //Ч.Айтматовдун 75 жылдык мааракесине арналган республикалык илимий-практикалык конференциянын материалдары. – Бишкек, 2004. – 119-125 бб.

2. Абдиева, Ж.К. Манас” эпосундагы моралдык-этикалык баалуулуктардын чагылдырылышы. [Текст] / Ж.К. Абдиева //”Кыргыз каганаты түрк элдеринин орто кылымдагы мамлекеттүүлүгүнүн маданият алкагында” аттуу II эл аралык илимий жыйындын материалдары. – Б, 2014. – 377-382 бб.

3. Абдиева, Ж.К.“Манас” эпосу–руханий баалуулуктардын булагы. [Текст] /Ж.К. Абдиева //И.Арабаев атындагы Кыргыз мамлекеттик университетинин Жарчысы. Атайын чыгарылыш. Серия: Педагогикалык илимдер. – 2013. – 24-26 бб.

4. Абдиева, Ж.К. ”Манас” эпосундагы диний ишенимдердин чагылдырылышы: ислам дини. [Текст] / Ж.К. Абдиева //“Манас”-“Шахнамэ”: борбордук Евразия жана Иран элдеринин руханий маданиятынын жана эпикалык чыгармачылыгынын туу чокусу” эл аралык илимий конференциянын материалдары. И.Арабаев атындагы Кыргыз мамлекеттик университетинин Жарчысы. Атайын чыгарылыш. – 2014. – 26-19 бб.

5 Абдиева, Ж.К.Отражение тотемистических верований у кыргызов в эпосе “Манас” [Текст] / Ж.К. Абдиева //Материалы международной научно-теоретической конференции “Традиционная и современная этно-логия Казакстана”, приуроченной к 80-летию КазНУ им. Аль-Фараби и 60-летию А.Б.Калыша. – Алма-Ата, 2014. – С. 282-285.

6. Абдиева, Ж.К. “Манас Ордо” комплексинин кыргыз коомчулугундагы тарыхый орду жана тарбиялык ролу. [Текст] / Ж.К.Абдиева // Культурно-историческое пространство Центральной Азии: от прошлого- к будущему. К 110-летию со дня рождения Ю.Н.Рериха: Материалы международной общественно-научной конференции. – Бишкек-Москва, 2013. – С. 280-286.

7. Абдиева, Ж.К. “Манас” эпосундагы демонологиялык күчтөрдүн чагылдырылышы [Текст] / Ж.К. Абдиева //Агартуучу, журналист жана этнограф Амантур Сейтаалы уулу Акматалиев (1934-2002) Чыгаан калемгердин 80 жылдыгына арналган жыйнак. – Б, 2014. – 71-79 бб.

8. Абдиева, Ж.К. Фетишизмдин “Манас” эпосунда чагылдырылышы [Текст] /Ж.К. Абдиева //Бишкектеги Ж.Баласагын атындагы Кыргыз мамлекеттик университетинде тарых илиминин доктору, профессор, А.Х.Хасановдун 100 жылдыгына арналган республикалык илимий-практикалык конференциянын материалдары. – Б, 2014. – (публикацияга даярдалып жатат).

9. Абдиева, Ж.К.Отражение пантеон в эпосе “Манас” [Текст] / Ж.К. Абдиева //Материалы международной- практической конференции «VI Орозбаевских чтений», приуроченной к 80-летию КазНУ им.аль-Фараби. – Алматы, 2014. – С. 220-225.

10. Абдиева, Ж.К. 1)Ж.Мамайдын “Семетей” эпосундагы анимисттик көз караштардын чагылдырылышы.

2) Манасчылык өнөрдөгү Жусуп Мамайдын орду. Кытайлык залкар кыргыз манасчысы [Текст] /Ж.К. Абдиева //Жусуп Мамайдын чыгар-мачылыгына арналган илимий баяндамалардын жана макалалардын топтому. – Б, 2014. – 108-117 бб.

11. Абдиева, Ж.К.”Манас” эпосу жана кыргыз мамлекеттүүлүгүнүн башаттары. [Текст] / Ж.К. Абдиева //Кыргыз жана Карахандар каганаттары. Көөнөрбөс издер III эл аралык илимий-тажрыйбалык жыйындагы баяндамалардын жыйнагы. – Б, 2014. – 301-306 бб.

**Абдиева Жылдызкан Канатбековнанын “Кыргыздардын диний ишенимдеринин эволюциясы”(“Манас” эпосунун материалдарынын негизинде) деген темадагы07.00.07.- этнография, этнология жана антропология адистиги боюнча тарых илимдеринин кандидаты окумуштуулук даражасын изденип алуу үчүн жазылган диссертациянын**

**РЕЗЮМЕСИ**

**Өзөктүү сөздөр:** дин, диний ишеним, тотемизм, анимизм, фетишизм, шаманизм, демонология, пантеон, пандемониум, Теңир, Умай эне, Жер-Суу, манихей дини, зороастризм, будда дини, иудей дини, несториан дини, ислам дини ж.б.

**Диссертациялык иштин объектиси:** Сагымбай Орозбаков, Саякбай Каралаевдин, Жүсүп Мамайдын варианттарында жазылган “Манас” эпосундагы кыргыздардын диний ишенимдеринин эволюциясы.

**Диссертациялык иштин максаты:** “Манас” эпосунун материалдарынын негизинде кыргыз элинин диний ишенимдери жана алардын багыттарын (тотемизм, анимизм, фетишизм, шаманизм, пандемониум жана дүйнөлүк диндер) тарыхый-этнографиялык өңүттөн терең изилдеп, анын негизинде жыйналган бай маалыматтарды диссертациялык деңгээлде иликтөө болуп саналат.

**Изилдөөнүн методологиясы:** Изилдөөнүн методологиялык негизин руханий маданият, мифологиялык сюжеттер, диний ишенимдер боюнча теоретикалык эмгектер түздү. Илимий иликтөө иштеринде объективизмдин теоретикалык-методологиялык принциптерине, сүрөттөөнүн тарыхый логикасына жана салыштырма-сыпаттама анализге таянуу жасалды.

**Жетишилген натыйжалар жана диссертациянын илимий жаңычылдыгы:** Диссертацияда тарыхый булактардын жана этнографиялык талаа материалдарынын негизинде “Манас” эпосундагы кыргыздардын диний ишенимдеринин эволюциясын комплекстүү илимий анализдөөгө аракет жасалды. “Манас” эпосунун материалдарында ислам дининин парздары, эпостун материалындагы диний ишенимдердин синкретизми менен реалдуулук турмуштагы диний синкретизмдин айрым салттары жана түшүнүктөрү ачылып берилди. Алгачкы ирет “Манас” эпосунун материалдарынын негизинде кыргыздардын диний ишенимдери жана турмуш-тиричилигинде колдонулган айрым диний ырым-жырымдар иликтөөгө алынды.

**Диссертациянын материалдарын колдонуу даражасы жана пайдалануу боюнча сунуштар:** Диссертациянын практикалык баалуулугу бар. Илимий эмгектин маалыматтарын жана жыйынтыктарын атайын курстарды, окуу-усулдук колдонмолорду, илимий эмгектерди даярдоодо пайдаланууга болот. Ошондой эле диссертациянын материалдарын жогорку окуу жайлардын окутуучулары, мектеп мугалимдери окуу материалдары катарында “Манастаануу”, “Адеп” сабактарында да пайдаланса болот. Кыргыз элинин диний-философиялык салттарын эл арасына жайылтууга жана улуттук идеологияны калыптандырууга көмөк бере алат.

**Колдонуулучу тармактар:** Изилдөөнүн материалдары маданий курулуш тармагында дин саясаты боюнча мамлекеттик саясатты иштеп чыгууда, окуу куралдарын түзүүдө пайдаланылса болот.

**Резюме**

**диссертации Абдиевой Жылдызкан Канатбековны на тему «Эволюция религиозных верований кыргызов (по данным эпоса «Манас»)», на соискание ученой степени кандидата исторических наук по специальности 07.00.07. – этнография, этнология и антропология (Бишкек, 2014).**

**Ключевые слова:** религия, религиозные верования, тотемизм, анимизм, фетишизм, шаманизм, демонология, пантеон, пандемониум, триединое божество: тенгрианство, Умай-эне, Жер-Суу (божество Земли - Воды), манихейство, зороастризм, буддизм, иудаизм, несторианство, ислам и др.

**Объектом исследования** является эволюция религиозных верований кыргызов по данным эпоса «Манас» в вариантах Сагымбая Орозбакова, Саякбая Каралаева и Жусупа Мамая.

**Цель и задачи диссертационного исследования:** Изучение религиозного верования кыргызского народа и ее направлений (тотемизим, анимизм, фетишизм, шаманизм, пандемониум и мировые религии) на основе материалов эпоса "Манас" историко-этнографической позиции, на диссертационном уровне.

**Методы и методология исследования:** методологическую основу исследования составляют теоретические труды по духовной культуре, мифологическим сюжетам, религиозным верованиям. Исследование опирается на теоретико-методологические принципы объективизма, исторической логики изложения и сравнительно-сопоставительного анализа.

**Результаты и научная новизна диссертационного исследования:** предпринята попытка комплексного изучения эволюции религиозных верований кыргызов по эпосу «Манас» на основе исторических источников и этнографических полевых материалов.

По материалам эпоса «Манас» раскрыты синкретизм религиозных верований и вызванные ими обычаи и понятия в реальной жизни, предписания ислама, отраженные в эпосе «Манас». Впервые предпринята попытка раскрыть на материалах эпоса «Манас» религиозные верования кыргызов и практикуемые в повседневной жизни обычаи и обряды.

**Практическая значимость диссертационного исследования и рекомендации:** использовать материалы и выводы научного исследования в спецкурсах, при написании учебно- методических пособий и научных трудов. Также материалы диссертации могут быть использованы преподавателями университетов и школ в качестве учебных материалов в преподавании предмета «Манасоведение» и традиционной этнографии, т.к. приведенные материалы по религиозно-философскому мировоззрению кыргызов помогут в выработке в будущем национальной идеологии.

**Область применения:** материалы исследования могут быть использованы в культурно-просветительской области, в дальнейшей выработке государственной политики в религиозных вопросах.

**Summary**

**The dissertation of Abdieva Zhyldyzkan Kanatbekovny, on "The Evolution of Kyrgyz Religious Beliefs (according to the epic "Manas ")” was presented for the degree of candidate of historical sciences, specialty 07.00.07.- ethnography, ethnology and anthropology (Bishkek, 2014).**

**Key words:** religion, religious beliefs, totemism, animism, fetishism, shamanism, demonology, pantheon, pandemonium, a triune deity, Tengriism, Umai-Ene, Jer-Suu (deity of land-water), Manichaeism, Zoroastrianism, Buddhism, Judaism, Nestorian Christianity, Islam

**The subject of this dissertation** is the evolution of Kyrgyz religious beliefs as shown in the Kyrgyz epic "Manas", in variants of Sagymbaya Orozbakov, Sayakbai Karalaev and Zhusup Mamaia.

**The purpose and objective of the dissertation research** is to complete a historical and ethnographic analysis of the evolution of Kyrgyz religious beliefs (totemism, anemeizm, fetishism, the Kyrgyz religious pantheon, shamanism, pandemonium and world religions) based on the epic "Manas".

**Methods and methodology of the study:** the methodological basis of research is based on theoretical works on spiritual culture, mythological subjects, and religious beliefs. The study is based on theoretical and methodological principles of objective analysis, historical logic and presentation of comparative analysis.

**The results and scientific novelty of the dissertation research:** An attempt was made to create a comprehensive study of the evolution of religious beliefs, as seen within the Kyrgyz epic "Manas", on the basis of historical sources and ethnographic field data.

The materials of the epic "Manas" disclose the syncretism of religious beliefs and practices connected to concepts in real life, and how the prescriptions of Islam are reflected in the religious beliefs shown in “Manas” and practiced in everyday life customs and rituals.

**The practical significance of this dissertation and its recommendations are:** the use of materials and research findings in special courses, in writing methodological teaching aids, and in scientific publications. This material and dissertation can be used by teachers of universities and schools as teaching materials in teaching the subjects of "Manas studies" and traditional ethnography. Also, since the listed materials discuss the Kyrgyz religious and philosophical worldview, they can assist in the development of national ideology in the future.

**Scope of application:** the study materials can be used in cultural and educational areas to further assist state policy in religious matters.

Форматы: 60х84/16. Офсет кагазы.

Көлөмү: 1,75 б.т. Нускасы: 100

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

«Мaxprint» басмасында басылды.

Адрес: Бишкек шаары, Ялта көчөсү114

Тел.: (+996 312) 36-92-50

e-mail: maxprint@mail.ru